Selvom han er blandt de ældste i den professionelle badminton-verden, kan nordjyske Jan Ø. Jørgensen stadig sætte de bedste i verden på på plads. Det beviste han her til morgen, da han besejrede indoneseren Anthony Ginting med 17-21, 21-16 og 21-13 ved Korean Open i Incheon. Dermed er VEB-spilleren videre til kvartfinalerne. Ginting var så sent som i søndags i finalen i Super 1000-turneringen China Open, hvor han spillede fantastisk mod verdens p.t. absolut bedste badmintonspiller, Kento Momota, Japan. - Det er virkelig stærkt af 'gamle' Jan Ø. at slå nr. otte på verdensranglisten, den kun 22-årige Anthony Ginting. Det sætter en tyk streg under, at Jan stadig kan slå nogle af verdens bedste, siger VEB-træner Allan K. Nielsen til Kanal Frederikshavn. I kvartfinalerne venter inderen Kashyap Parupalli. Det er fem år siden, at de to spillere har stået over for hinanden. Jan Ø. Jørgensen fører 4-2 i indbyrdes opgør. Turneringen i Korea er den sidste inden VEB’s næste ligakamp, som er torsdag 3. oktober ude mod Team Skælskør/Slagelses danske mestre.

Referat:
Jan Ø. Jørgensen fra Vendsyssel Elite Badminton vandt torsdag morgen over nummer otte på verdensranglisten.